Palitra qəzetiƏlillərin stolüstü idman oyunları üzrə V Ümumrespublika yarışları keçiriləcək
Əlillərin stolüstü idman oyunları üzrə V Ümumrespublika yarışları keçiriləcək
Tarix: 24.10.2017 | Saat: 16:30:00 | E-mail | Çapa göndər
Əmək və Əhalinin Sosial Müdafiəsi Nazirliyi tərəfindən “2017-ci ildə əlilliyi olan şəxslərin və sağlamlıq imkanları məhdud uşaqların sosial müdafiəsi və reabilitasiyası Proqramı”na əsasən, bu ay Gənclər və İdman Nazirliyi ilə əməkdaşlıq şəraitində Əlilliyi olan şəxslərin stolüstü idman oyunları üzrə V Ümumrespublika yarışlarına başlanacaq.
Əmək və Əhalinin Sosial Müdafiəsi Nazirliyinin müvafiq əmri ilə yarışların təşkili üzrə Təşkilat Komitəsinin və Hakimlər Heyətinin tərkibi təsdiq olunub. Yarışların idmanın nərd, dama, şahmat, stolüstü tennis, qol güləşi (armrestlinq) növləri üzrə və iki mərhələdə - zona və final turnirlərindən ibarət olmaqla təşkil edilməsi müəyyən edilib. İlk zona türnirinin oktyabrın 27-də Xaçmaz rayonunda təşkil olunması nəzərdə tutulub. Zona turnirlərində fərqlənənlər IV Ümumrespublika yarışlarının final mərhələsində iştirak hüququ qazanacaq və 3 Dekabr-Beynəlxalq Əlillər günü ərəfəsində yarışların qaliblərinə mükafatlar təqdim olunacaq. Yarışlarda respublikanın ayrı-ayrı bölgələrində yaşayan və yarışlarda iştirak etmək arzusunda olan ümumilikdə 800 nəfərə yaxın əlilliyi olan şəxs və sağlamlıq imkanları məhdud uşaq iştirak edəcək.
Xatırladaq ki, Əmək və Əhalinin Sosial Müdafiəsi Nazirliyi tərəfindən Əlilliyi olan şəxslərin stolüstü idman oyunları üzrə Ümumrespublika yarışları hər üç ildən bir təşkil olunur.